b'\n_START_ARTICLE_\nVizgirdas Tely\xc4\x8d\xc4\x97nas\n_START_PARAGRAPH_\nVizgirdas Tely\xc4\x8d\xc4\x97nas (g. 1955 m.) \xe2\x80\x93 Lietuvos teisininkas, policijos pareig\xc5\xabnas, buv\xc4\x99s policijos generalinis komisaras.\n_START_SECTION_\nBiografija\n_START_PARAGRAPH_\n1978 m. baig\xc4\x97 Vilniaus in\xc5\xbeinerin\xc4\xaf statybos institut\xc4\x85. 1980 m. baig\xc4\x97 ekonomin\xc4\x97s milicijos 9 m\xc4\x97nesi\xc5\xb3 kvalifikacijos k\xc4\x97limo kursus Rygos milicijos mokykloje, 1985 m. \xe2\x80\x93 ekonomin\xc4\x97s milicijos 6 m\xc4\x97nesi\xc5\xb3 kvalifikacijos k\xc4\x97limo kursus Kijevo auk\xc5\xa1tojoje milicijos mokykloje._NEWLINE_2007 m. Mykolo Romerio universitete baig\xc4\x97 teis\xc4\x97s ir policijos veiklos programos magistrant\xc5\xabros studijas. Dalyvavo krizi\xc5\xb3 valdymo kursuose JAV, 1995 m. \xe2\x80\x93 JAV Federalini\xc5\xb3 tyrimo biuro organizuotuose kvalifikacijos k\xc4\x97limo kursuose nusikaltim\xc5\xb3 tyrimo klausimais, 2001 m. \xe2\x80\x93 kursuose ekonomini\xc5\xb3 nusikaltim\xc5\xb3 tyrimo klausimais Romoje._NEWLINE_Nuo 1980 m. lapkri\xc4\x8dio m\xc4\x97n. Vilniaus vidaus reikal\xc5\xb3 valdybos (VRV) Patrulin\xc4\x97s postin\xc4\x97s tarnybos milicijos bataliono milicininku, nuo 1981 m. sausio \xe2\x80\x93 Vilniaus m. VRV inspektorius, vyresnysis inspektorius, o nuo 1985 m. lapkri\xc4\x8dio m\xc4\x97n. \xe2\x80\x93 valdybos poskyrio vir\xc5\xa1ininkas._NEWLINE_Nuo 1987 m. gegu\xc5\xbe\xc4\x97s m\xc4\x97n. Vilniaus m. teritorinio vidaus reikal\xc5\xb3 skyriaus vir\xc5\xa1ininkas, o nuo 1991 m. bir\xc5\xbeelio m\xc4\x97n. \xe2\x80\x93 Vilniaus m. 3-ojo policijos komisariato komisaras, nuo 1992 m. gegu\xc5\xbe\xc4\x97s m\xc4\x97n. LR Lietuvos Respublikos vidaus reikal\xc5\xb3 ministerijos Operatyvin\xc4\x97s tarnybos valdybos komisaras, nuo 1993 m. vasario m\xc4\x97n. Kriminalin\xc4\x97s policijos Operatyvin\xc4\x97s tarnybos valdybos prie LR VRM Policijos departamento (PD) vyresnysis komisaras._NEWLINE_Nuo 1997 m. liepos m\xc4\x97n. PD prie VRM kriminalin\xc4\x97s policijos Organizuoto nusikalstamumo tyrimo tarnybos valdybos komisaras, nuo 1999 m. rugs\xc4\x97jo m\xc4\x97n. PD prie VRM kriminalin\xc4\x97s policijos Organizuoto nusikalstamumo tyrimo tarnybos vyriausiasis komisaras kriminalin\xc4\x97s policijos vyriausiojo komisaro pavaduotojas._NEWLINE_2001 m. baland\xc5\xbeio 3 d. paskirtas PD prie VRM kriminalin\xc4\x97s policijos vyriausiasis komisaras \xe2\x80\x93 policijos generalinio komisaro pavaduotojas, nuo 2008 m. sausio 14 d. LR policijos generalinis komisaras. _NEWLINE_2011 m. vasario 18 d. pasitrauk\xc4\x97 i\xc5\xa1 pareig\xc5\xb3 d\xc4\x97l ne tarnybos metu, apsvaigus nuo alkoholio, Trak\xc5\xb3 policijos komisariato patrulio sukeltos avarijos, per kuri\xc4\x85 \xc5\xbeuvo 3 \xc5\xbemon\xc4\x97s. _NEWLINE_Nuo 2011 m. Energetikos bendrov\xc4\x97s Litgrid vidaus audito departamento direktorius.'